<classify> MAHAKAMA ya Hakimu Mkazi Kisutu, Dar es Salaam, imewahukumu kulipa fidia ya Sh milioni 6.8 na kuwaachia huru kwa masharti washitakiwa watatu, kwa mashitaka ya kukutwa nyara za serikali wakiwemo tausi waliokuwa Ikulu.Hukumu hiyo imetolewa na Hakimu Mkazi Mwandamizi, Salumu Ally baada ya washitakiwa hao, David Graha, Mohamed Waziri na Mohamed Ally, kukiri kosa na kuingia makubaliano na Mkurugenzi wa Mashitaka DPP.Kabla ya hukumu hiyo kusomwa, Wakili wa Serikali Mwandamizi, Wankyo Simon aliwasilisha mbele ya hakimu huyo nyaraka za kibali cha DPP kuridhia mahakama hiyo kusikiliza na kutoa hukumu ya kesi hiyo kwa mujibu wa sheria.Simon pia aliwasilisha nyaraka za makubaliano ya DPP na washitakiwa hao yaliyofanyika Septemba 28, mwaka huu, huku akiomba mahakama iwafungulie mashtaka washtakiwa hao na kutoka hukumu kwa mujibu wa sheria.Alidai katika makubaliano hayo, washtakiwa waliondolewa mashtaka manne kati ya matano yaliyowakabili na kubaki na mashtaka ya kujihusisha na biashara ya nyara za serikali ambayo ndiyo waliyohukumiwa nayo.Katika mashitaka mapya ya kujihusisha na biashara ya nyara za serikali, ilidaiwa kuwa Juni 1, 2015 na Septemba 14, 2019 jijini Dar es Salaam washtakiwa hao walikutwa na ndege aina ya tausi watatu wenye thamani ya Sh milioni 3.4.  <topic>: KITAIFA 